Apache!

Apache! er en norsk roman, utgitt som bok nummer 30 i den 83 bind store serien om western-helten og US-marshalen Morgan Kane. Boka ble lansert i 1969, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 401 og kostet tre kroner og femti øre.

I Apache! er handlingen lagt til 1886, med en Kane i slutten av tredveårene. Geronimos krigere bryter ut av apachenes reservat og skaper frykt blant nybyggerne i Arizona - og samfunnsdebatt: Forholdet mellom Kane og hans gamle journalistkjæreste Kate Coleman (som viser forståelse for indianerne) ender i polariserte meningsutvekslinger, opprivende krangler, make-up-sex og smelling i dører. Med nokså ulike utgangspunkt drar begge til Arizona, der Kane også må bale med den innpåslitne fotografen Camillus Fly. I Arizona viser det seg at indianerne har hjelpere som nører opp under striden med både våpen og brennevin. Kane klarer å fange noen våpensmuglere, men Geronimo klarer å fange Kate. Da Kane ser henne, splitter naken, som apachefange på en indianerhest blir han så alterert at han dreper syv apacher og ni banditter (16 i alt).

Selv om leserne slukte Hallbings indianerskildringer ble han selv mer skeptisk etter hvert. «Som mange andre er jeg skamfull over hvordan jeg beskrev de nordamerikanske indianerne». «Jeg brukte dem bare som staffasje» framholdt han i senere intervjuer. Da boka Der ørnene dør kom i 1974 skjedde det også en markant endring i hvordan han framstilte USAs urfolk.

Mottagelsen av boka 
Apache! kom ut før Kane-serien var blitt den store salgsuksessen, da bøkene fortsatt ble utgitt i nokså normale pocket-opplag på 12-16000. I 1969 merket imidlertid forlaget en økende etterspørsel, og da Kane-serien for alvor slo an i 1970 måtte Apache! de neste årene trykkes i stadig nye opplag... Mens den fortsatt ble utgitt i Bladkompaniets opprinnelige pocket-serie kom boka i minst fire opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.

Og utgivelsene var ikke begrenset til Norge. Boka kom i Sverige i 1974 på B. Wahlströms Bokförlag som Apacherna kommer! og samme året i Danmark på Winther som Apache!. I 1975 kom den i England på Corgi Books som Apache breakout og året etter i Finland på Otava som Apasseja!. Også Island fikk sin utgave: Apache!.

Senere utgivelser 
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Apache! i et dobbeltbind, i bok nr. 23, sammen med Høyt spill i New Orleans. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Apache! i 2005 som bok 44 i bind 43–44.

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom boka i 2013 som bok nr. 45 i serien, en utgivelse som året etter ble lansert som lydbok av Norsk lyd- og blindeskriftbibliotek, innlest av Jan Olav Simonsen.

Plasseringen som bok 45 i serien er ført videre i senere utgivelser, som i Cappelen Damms lydbokversjon fra 2020, lest inn av Torgeir Reiten.

Referanser

Kilder 
 Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 158–159.

Norske romaner
Morgan Kane
Bøker fra 1969